Olin alkuviikosta asioimassa lääkärissä loman alkamisen kunniaksi puhjenneen ikävän silmäsairauden takia. Lääkäriaika oli todella kortilla, mutta onneksi toisella soittamallani yksityisellä lykästi; mikäli hoitoa ei aloiteta tarpeeksi aikaisin, vaarana on sokeutuminen. Onneksi siis pääsin lääkäriin.

Lääkärin jälkeen menin nimeltämainitsemattomaan apteekkiin. Pienen jonotuksen jälkeen sain tarvitsemani silmätipat ja menin kassalle. Hieraisin kassalla tervettä silmääni kun näin apteekissa ihan oman homeopatia-osaston. Teki mieli marssia ulos saman tien ja jättää ostokset kassalle. Maksettuani lääkkeeni näin kassalla vielä myynnissä surullisenkuuluisia punkkitalismaneja.

Pakenin kadulle hortoillen. Kulkuni oli jopa siinä määrin haparoivaa johtuen laajennetuista mustuaisistani ja laillistetun apteekin shamanismiosaston kohtaamisesta, että läheiseltä metropysäkiltä hyökkäsi kaksi nistiä myymään lonkeroa ja alan tuotteita. Ei kiitos, täältä hullujenhuoneelta on päästävä pois.

Asia pisti jälkikäteen miettimään. Miksi meillä on vahvasti säädellyn apteekkijärjestelmän puitteissa mahdollisuus myydä ihmisille ihan laillisesti uskomushoitoja? Eikö apteekkien pitäisi olla paikkoja, joissa on tieteellisesti toimiviksi tutkittuja lääkkeitä ja hoitoja tarjolla?

Tulin hieman asiaa pohdiskeltuani siihen tulokseen, että apteekkioikeus on evättävä apteekeilta, jotka pitävät myynnissä homeopaattisia lääkkeitä, punkkitalismaneja tai muita uskomushoitoja. Apteekeille voitaisiin antaa 1 vuoden siirtymäaika siivota vanhat varastonsa pois. En kieltäisi kuitenkaan homeopaattisten tuotteiden myyntiä jossain muissa paikoissa, sillä ihmisillä on suomeksi sanottuna oltava oikeus ostaa myös paskaa. Mutta ei apteekista.

Janne Paalijärvi